Priekšlikums PADOMES REGULA par zvejas iespēju iedalīšanu saskaņā ar protokolu, kas pievienots Partnerattiecību nolīgumam zivsaimniecības nozarē starp Eiropas Kopienu un Seišelu Republiku /* COM/2013/0765 final - 2013/0373 (NLE) */





PASKAIDROJUMA RAKSTS Pamatodamās uz attiecīgu Padomes pilnvarojumu[1], Komisija Eiropas Savienības vārdā risināja sarunas ar Seišelu Republiku, lai atjaunotu protokolu, kas pievienots Partnerattiecību nolīgumam zivsaimniecības nozarē starp Eiropas Kopienu un Seišelu Republiku. Šo sarunu rezultātā 2013. gada 10. maijā tika parafēts jauns protokols, kas aptver sešu gadu laikposmu, kurš sākas pēc tam, kad ir pieņemts attiecīgais Padomes lēmums par protokola parakstīšanu un provizorisku piemērošanu un 2014. gada 17. janvārī beidzies pašreizējā protokola termiņš. Šī procedūra attiecībā uz zvejas iespēju iedalīšanu dalībvalstīm saskaņā ar šo protokolu ir uzsākta vienlaikus ar procedūrām, kas attiecas uz Padomes lēmumu par jauna protokola noslēgšanu ar Eiropas Parlamenta piekrišanu un Padomes lēmumu par minētā protokola parakstīšanu Savienības vārdā un provizorisku piemērošanu. Ar jauno protokolu Seišelu zvejas zonā ES zvejniekiem paredzētas zvejas iespējas 40 seineriem zvejai ar riņķvadiem, un 6 kuģiem zvejai ar āķu jedām. Saskaņā ar Līgumu būtu jānosaka kārtība, kādā dalībvalstīm iedalāmas šīs zvejas iespējas. Pamatojoties uz iepriekšminēto, Komisija ierosina Padomei pieņemt šo regulu. 2013/0373 (NLE) Priekšlikums PADOMES REGULA par zvejas iespēju iedalīšanu saskaņā ar protokolu, kas pievienots Partnerattiecību nolīgumam zivsaimniecības nozarē starp Eiropas Kopienu un Seišelu Republiku EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 3. punktu, ņemot vērā Komisijas priekšlikumu[2], tā kā: (1) 2013. gada 10. maijā tika parafēts jauns protokols, ar kuru nosaka zvejas iespējas un finansiālo ieguldījumu, kas paredzēts Partnerattiecību nolīgumā zivsaimniecības nozarē starp Eiropas Kopienu un Seišelu Republiku. (2) Padome [datums] pieņēma Lēmumu Nr. …/2013/ES[3] par zivsaimniecības partnerattiecību nolīguma jaunā protokola parakstīšanu un provizorisku piemērošanu. (3) Uz jaunā protokola piemērošanas laiku būtu jānosaka kārtība, kādā dalībvalstīm iedalāmas zvejas iespējas. (4) Saskaņā ar Padomes Regulas (EK) Nr. 1006/2008[4] 10. panta 1. punktu, ja konstatē, ka zvejas iespējas, kas Savienībai iedalītas saskaņā ar protokolu, nav izmantotas pilnībā, Komisijai jāinformē attiecīgās dalībvalstis. Atbildes nesniegšanu termiņā, kas jānosaka Padomei, uzskata par apstiprinājumu tam, ka attiecīgās dalībvalsts kuģi norādītajā laikposmā nepilnīgi izmanto tiem pieejamās zvejas iespējas. Ir jānosaka minētais termiņš. (5) Šī regula būtu jāpiemēro no protokola provizoriskās piemērošanas sākuma dienas, IR PIEŅĒMUSI ŠO REGULU. 1. pants 1. Zvejas iespējas, kas noteiktas protokolā, kurš pievienots Partnerattiecību nolīgumam zivsaimniecības nozarē starp Eiropas Kopienu un Seišelu Republiku ("protokols"), dalībvalstīm iedala šādi: a) tunzivju seineri Spānija || 16 kuģi Francija || 22 kuģi Itālija || 2 kuģi b) kuģi zvejai ar dreifējošām āķu jedām Spānija || 2 kuģi Francija || 2 kuģi Portugāle || 2 kuģi 2. Regulu (EK) Nr. 1006/2008 piemēro, neskarot Partnerattiecību nolīgumu zivsaimniecības nozarē starp Eiropas Kopienu un Seišelu Republiku ("nolīgums") un protokolu. 3. Ja ar 1. punktā minēto dalībvalstu iesniegtajiem zvejas atļauju pieprasījumiem protokolā noteiktās zvejas iespējas netiek izmantotas pilnībā, Komisija izskata jebkuras citas dalībvalsts iesniegtus zvejas atļaujas pieprasījumus saskaņā ar Regulas (EK) Nr. 1006/2008 10. pantu. 4. Regulas (EK) Nr. 1006/2008 10. panta 1. punktā minētais termiņš, līdz kuram dalībvalstīm ir jāapstiprina, ka tās nepilnīgi izmanto saskaņā ar nolīgumu iedalītās zvejas iespējas, ir 10 darbdienas no dienas, kurā Komisija informē dalībvalstis par to, ka zvejas iespējas ir izmantotas nepilnīgi. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no 2014. gada 18. janvāra. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs [1] Padomes 2013. gada 15. februāra Lēmums Nr. 6497/2013. [2] OV C , , … lpp. [3] OV L …. [4] Padomes 2008. gada 29. septembra Regula (EK) Nr. 1006/2008 par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem un ar ko groza Regulas (EEK) Nr. 2847/93 un (EK) Nr. 1627/94 un atceļ Regulu (EK) Nr. 3317/94 (OV L 286, 29.10.2008., 33. lpp.).